CELEX: 52019PC0009
Language: sk
Date: 2019-01-21
Title: Návrh VYKONÁVACIE ROZHODNUTIE RADY, ktorým sa Litve povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli21. 1. 2019
            COM(2019) 9 final
            2019/0006(NLE)
            Návrh
            VYKONÁVACIE ROZHODNUTIE RADY,
            ktorým sa Litve povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 16. októbra 2018, požiadala Litva o výnimku z článku 193 smernice o DPH, aby mohla uplatňovať mechanizmus prenesenia daňovej povinnosti na pevné disky. O žiadosti predloženej Litvou Komisia v súlade s článkom 395 ods. 2 smernice o DPH informovala ostatné členské štáty listami z 19. novembra 2018. Listom z 20. novembra 2018 Komisia oznámila Litve, že má všetky informácie potrebné na posúdenie danej žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 193 smernice o DPH sa stanovuje všeobecné pravidlo, podľa ktorého je obvykle povinná zaplatiť daň z pridanej hodnoty (DPH) zdaniteľná osoba, ktorá dodáva tovar alebo poskytuje služby.
               
            
            
               V súlade s článkom 395 smernice o DPH Litva požiadala o výnimku z článku 193 smernice o DPH, na základe ktorej by bola oprávnená uplatňovať mechanizmus prenesenia daňovej povinnosti na dodania pevných diskov, na ktoré sa nevzťahuje článok 199a smernice o DPH. V rámci tohto postupu sa povinnou platiť DPH stáva zdaniteľná osoba, ktorej sa dodáva tovar alebo poskytujú služby. Táto zdaniteľná osoba by za predpokladu, že má plné právo na odpočítanie dane, mohla DPH zodpovedajúcu dodaniu tovaru alebo poskytovaniu služieb priznať a súčasne odpočítať, v dôsledku čoho sa do štátnej pokladnice v skutočnosti žiadna DPH neodvedie.
            
            
               
                  Litva odhalila podvody v oblasti DPH v sektore elektronického tovaru, ako sú laptopy, mobilné telefóny, tablety a pevné disky. Tento tovar sa nadobúda z iných členských štátov a pred tým, než je dodaný maloobchodníkom alebo priamo spotrebiteľom, sa uskutočňujú viacnásobné transakcie medzi tzv. chýbajúcimi obchodnými subjektmi, ktoré neodvedú DPH do štátnej pokladnice. Na základe kontrol vykonaných v Litve sa zistilo, že v rokoch 2016 – 2017 pravdepodobne nebola zaplatená daň za elektronický tovar vo výške približne 6 miliónov EUR, čo pre štátny rozpočet predstavuje významnú stratu.
               
            
            
               Litva prijala viacero opatrení s cieľom riešiť podvody v oblasti DPH a predchádzať im. Od októbra 2016 sú všetci platcovia DPH v Litve povinní každý mesiac zaznamenať informácie o faktúrach, ktoré dostali a vyhotovili a na ktorých sa uvádza DPH, do subsystému pre elektronickú fakturáciu (i.SAF). Tento subsystém je súčasťou systému inteligentnej správy (ďalej len „i.MAS“), ktorý orgánom pomáha zisťovať rozdiely medzi údajmi, ktoré deklarovali daňovníci, a výškou daní, ktoré neboli priznané včas. V subsystéme i.MAS-u pre elektronické nákladné listy (i.VAZ) sa musia evidovať aj informácie o dokladoch na prepravu tovaru. Uvádza sa tu tovar, ktorý sa prepravuje, odosielatelia a príjemcovia, a to pred tým, než sa tovar prepraví na územie Litvy. Tieto operatívne informácie, ktoré zozbierala štátna daňová inšpekcia, sa využívajú aj na odhaľovanie potenciálnych podvodov alebo na rýchle zistenie informácií o tovare, ktorý je súčasťou podvodného reťazca.
            
            
               Napriek všetkým opatreniam zavedeným na boj proti podvodom v oblasti DPH informácie, ktoré Litva poskytla, naznačujú, že tieto opatrenia nie sú dostatočné na to, aby zabránili podvodom v oblasti DPH pri dodávaní elektronického tovaru. Litva sa domnieva, že v danom sektore je nevyhnutné zaviesť mechanizmus prenesenia daňovej povinnosti.
            
            
               
                  Litva plánuje zaviesť prenesenie daňovej povinnosti v prípade elektronických výrobkov na základe článku 199a smernice o DPH. V tomto článku však nie sú zahrnuté pevné disky. Litva taktiež tvrdí, že zo skúseností iných členských štátov vyplýva, že po zavedení mechanizmu prenesenia daňovej povinnosti na elektronický tovar uvedený v článku 199a smernice o DPH sa podvody presunú na iný elektronický tovar.
               
               
                  Litva preto žiada, aby sa jej na základe článku 395 smernice o DPH povolilo zaviesť prenesenie daňovej povinnosti aj na pevné disky.
               
            
            
               Vzhľadom na potenciálny pozitívny vplyv opatrenia na boj proti podvodom odhaleným v Litve sa navrhuje udeliť výnimku na obmedzené obdobie, a to od 1. marca 2019 do 28. februára 2022. Počas obdobia uplatňovania tohto odchyľujúceho sa opatrenia by Litva mala zaviesť ďalšie tradičné opatrenia na účinnú kontrolu a predchádzanie podvodom pri dodaniach pevných diskov. V dôsledku toho by už ďalšia výnimka z článku 193 smernice o DPH v súvislosti s dodaniami pevných diskov nemala byť potrebná.
            
            
               Súlad s existujúcimi ustanoveniami v tejto oblasti politiky
            
            
               
                  Podobné výnimky v súvislosti s článkom 193 smernice o DPH boli udelené iným členským štátom.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
         
         
            
               •Subsidiarita (v prípade inej ako výlučnej právomoci)
            
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
            
               •Proporcionalita
            
            
               Toto rozhodnutie sa týka oprávnenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie primerané sledovanému cieľu, a to zabrániť určitým druhom daňových únikov alebo vyhýbaniu sa daňovým povinnostiam v konkrétnom sektore.
            
            
               •Výber nástroja
            
            
               Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti, ktorú predložila Litva, a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom tohto návrhu vykonávacieho rozhodnutia je zabrániť určitým formám daňových únikov alebo vyhýbaniu sa daňovým povinnostiam v sektore pevných diskov. Mechanizmus prenesenia daňovej povinnosti by mal Litve pomôcť zabrániť podvodom v oblasti DPH v sektore pevných diskov. Odchyľujúce sa opatrenie preto bude mať potenciálne pozitívny vplyv.
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude negatívny vplyv (vo forme vyššej administratívnej záťaže pre podniky obchodujúce s elektronickými výrobkami) v každom prípade obmedzený.
            
            
               4.VPLYV NA ROZPOČET
            
            
               Návrh nebude mať nepriaznivý vplyv na vlastné zdroje Únie pochádzajúce z DPH.
            
            
               5.ĎALŠIE PRVKY
            
            
               Návrh zahŕňa časové obmedzenie stanovené na 28. február 2022.
            
            
               2019/0006 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Litve povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  1
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
            
               (2)Litva požiadala listom, ktorý Komisia zaevidovala 16. októbra 2018, o povolenie na zavedenie osobitného opatrenia odchyľujúceho sa od článku 193 smernice 2006/112/ES, s cieľom uplatňovať mechanizmus prenesenia daňovej povinnosti na dodania pevných diskov.
            
            
               (3)Komisia v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti Litvy listami z 19. novembra 2018. Listom z 20. novembra 2018 Komisia oznámila Litve, že má všetky informácie potrebné na posúdenie danej žiadosti.
            
            
               (4)Litva odhalila podvody v oblasti DPH založené na chýbajúcom obchodnom subjekte v sektore elektronického tovaru, ako sú laptopy, mobilné telefóny, tablety a pevné disky. Miera a rozsah týchto praktík má priamy, veľmi negatívny vplyv na štátny rozpočet.
            
            
               (5)Litva prijala viacero opatrení s cieľom riešiť podvody v oblasti DPH a predchádzať im. Podľa Litvy tieto opatrenia nepostačujú na to, aby zabránili podvodom v oblasti DPH pri dodávaní elektronického tovaru.
            
            
               (6)Litva plánuje zaviesť prenesenie daňovej povinnosti v prípade elektronických výrobkov na základe článku 199a smernice 2006/112/ES. V uvedenom článku však nie sú zahrnuté pevné disky.
            
            
               (7)S cieľom dosiahnuť komplexnejší mechanizmus prenesenia daňovej povinnosti, ktorý by sa neuplatňoval len na elektronické výrobky, ako sa už povoľuje v článku 199a smernice 2006/112/ES, ale aj na pevné disky, Litva na základe článku 395 smernice 2006/112/ES žiada o povolenie na zavedenie mechanizmu prenesenia daňovej povinnosti na dodania pevných diskov.
            
            
               (8)Vzhľadom na možný pozitívny vplyv osobitného opatrenia na boj proti podvodom zisteným v Litve by sa jej mala udeliť výnimka na obmedzené obdobie, a to od 1. marca 2019 do 28. februára 2022.
            
            
               (9)Vo všeobecnosti sa výnimky udeľujú na obmedzené obdobie tak, aby sa dalo posúdiť, či je odchyľujúce sa opatrenie primerané a účinné. Výnimky poskytujú členským štátom čas, aby do uplynutia platnosti odchyľujúceho sa opatrenia zaviedli iné tradičné opatrenia na boj s daným problémom, čím by sa stalo predĺženie platnosti výnimky nepotrebným. Výnimka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné riešenie. Do uplynutia platnosti tejto výnimky by preto Litva mala implementovať iné tradičné opatrenia na boj proti podvodom v oblasti DPH v sektore pevných diskov a predchádzanie týmto podvodom, v dôsledku čoho by už výnimka z článku 193 smernice 2006/112/ES v súvislosti s dodaniami pevných diskov nemala byť viac potrebná.
            
            
               (10)Osobitné opatrenie nebude mať nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Odchylne od článku 193 smernice 2006/112/ES sa Litve povoľuje určiť príjemcu za osobu povinnú platiť DPH v prípade dodaní pevných diskov.
            
            
               Článok 2
            
            
               Toto rozhodnutie sa uplatňuje od 1. marca 2019 a účinnosť stráca 28. februára 2022.
            
            
               Článok 3
            
            
               Toto rozhodnutie je určené Litovskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.